Slovenska kronika, 24.5.2011


Naslov: 30 let Kozjanskega parka

Napoved za voditelja:

Danes je evropski dan parkov. V Sloveniji imamo zdaj en narodni park – triglavski, tri regijske in veliko krajinskih parkov. Eno največjih zavarovanih območij pri nas je tudi območje Kozjanskega, ki sodi pod okrilje enega najstarejših parkov pri nas Kozjanskega parka. Ta deluje že 30 let, leta 1999 pa je po zakonu o ohranjanju narave to območje razglašeno za regijski park. V tem zavarovanem območju so pomembni naravovarstveni habitati – od visokodebelnih travniških sadovnjakov do suhih travnikov in bukovih gozdov. Kozjanski park sega kar v pet občin.

T- Iz Podsrede GORAN ROVAN /

X- Snemalec in montažer Jože Grajžl /

Kozjanski regijski park je bil ustanovljen 1981. leta  kot Spominski park Trebče z namenom ohranjanja naravnih značilnosti in zgodovinskega izročila Kozjanskega.

T- LUCIJA ZORENČ /
X- vodja oddelka za kulturno dediščino v Kozjanskem parku /

»Park je iz, bom rekla, par ljudi, ki smo začenjali to zgodbo prerasel v kolektiv, ki ima 18 rednih zaposlenih, ki skrbi za varstvo tako naravne kot kulturne dediščine na tistih dobrih 200 kvadratnih kilometrih svoje površine.«

Območje parka je biotsko zelo raznovrstno, pretežni del pa sodi pod varstveno območje Natura 2000, kot biosferni rezervat pa je od lani pod zaščito Unesca. Kljub omejitvam so ljudje park sprejeli za svojega.

T- DUŠAN ANDREJ KOCMAN /
X- župan občine Kozje /

»Eni so se ga bali, drugi so ga pozdravljali, ker niso vedeli kaj pravzaprav to pomeni in kakšne bodo omejitve rabe prostora. Moram pa reč, da se je v teh 30. letih pokazalo, da je imeti svoj park prednost in tega se tudi občine dobro zavedamo, saj seveda si želimo ohranjanja kulturne in naravne dediščine ravno to se dogaja.«

Kozjanski park je doslej izpeljal že vrsto projektov. Omenimo le oživljanje starih travniških sadovnjakov in suhih travnikov, pripravil so veliko posvetov in prireditev, razstav, leta 1983 pa so začeli tudi z obnovo gradu Podsreda, ki še ni zaključena. Zdaj nameravajo del dotrajanih stavb prodati. 

T- HRVOJE TEO ORŠANIČ /
X- direktor Kozjanskega parka /

»Gre za stare stavbe, ki so svojo funkcijo že opravile, so v zelo slabem stanju in dejansko bom reku zavod nima nekega interesa, da bi te stavbe obnavljal, pa tudi denarja nimamo, ne, tako da mislim, da bomo skupaj z ministrstvom za okolje in prostor te nepremičnine ponudili v odprodajo.«

V Kozjanskem parku skrbijo tudi za okoljsko vzgojo in ozaveščanje, pripravljajo pa tudi kulturne in etnološke prireditve, med katerimi je najbolj obiskan Praznik kozjanskega jabolka.

